
Sop is koesterkos — stomend en propvol heilsaamheid — net die regte ding om die koue te troef. 

Botterskorsiesop
30 ml olie 
1 ui, gekap
800 g botterskorsieblokkies 
1 Granny Smith-appel, geskil en gerasper 
2 patats, geskil en in blokkies gesny 
15 ml komyn 
15 ml koljander 
5 ml sterk kerriepoeier
'n Knippie borrie
250 ml lemoensap
30 ml fyngerasperde lemoenskil
2 liter hoenderaftreksel
Sout en vars gemaalde swartpeper na smaak
'n Paar lepels room (opsioneel) 
Geroosterde pampoenpitte en sonneblomsaad 

Verhit die olie en braai die ui, botterskorsie, appel en patat daarin tot geurig. Voeg die komyn, koljander, kerriepoeier en borrie by. Braai vir 'n paar minute. Voeg die lemoensap en -skil by en verhit tot kookpunt. Voeg die aftreksel by en verhit tot kookpunt. Laat prut stadig tot die botterskorsie en patat sag is. Verpulp tot glad en geur na smaak. Roer 'n paar lepels room by en rond af met geroosterde pampoenpitte en sonneblomsaad. 
Genoeg vir ses mense. 

Tamatie-groentesop
200 g sopmengsel (sien wenk)
1 ui, gekap)
3 groot wortels, in blokkies gesny)
3 stele seldery, in blokkies gesny)
Olie, vir braai)
250 g murgpampoentjies, dun gesny)
3 aartappels, geskil en in blokkies gesny)
1 raap, geskil en in blokkies gesny)
45 ml tamatiepuree)
1 blik gekapte tamaties)
1,5 liter groente-aftreksel) 
Sout, peper en suiker na smaak)
Vars gekapte pietersielie 

Week die sopmengsel oornag in koue water. Gooi die water af en hou die mengsel eenkant. Braai die ui, wortels en seldery stadig in die olie tot sag, maar bruin. Voeg die murgpampoentjies, aartappelblokkies en raap by en braai vir 1 minuut. Voeg die tamatiepuree en gekapte tamaties by en verhit tot kookpunt. Voeg die groente-aftreksel by en laat prut stadig tot die aartappel gaar is en die sop effens begin verdik. Geur na smaak met sout, peper en suiker en roer gekapte pietersielie na smaak by net voor opdiening. Sit voor met vars brood en botter. 
Genoeg vir ses mense. 

  WENK: In plaas daarvan om sopmengsel in die winkel te koop, kan jy jou eie maak deur gelyke hoeveelhede lensies, droë ertjies en gort te meng. Lewer twee liter sop. 

Hoendernoedelsop
15 ml olie 
15 ml botter 
1 ui, gekap 
2 groot wortels, geskraap en in blokkies gesny 
3 stele seldery, gekap 
3 knoffelhuisies, fyn gedruk 
250 g sampioene, gesnipper 
100 g rou noedels 
1,5 liter goeie hoenderaftreksel 
250 g gaar hoender (witvleis), in stukkies gesny 
Sout en vars gemaalde swartpeper na smaak 
Vars pietersielie, fyngerasperde suurlemoenskil en suurlemoensap na smaak 250 ml room 

Verhit die olie en botter saam oor lae hitte en braai die ui, wortel en seldery tot sag. Voeg die knoffel en sampioene by en braai tot gaar. Voeg die aftreksel by en verhit tot kookpunt. Voeg die noedels by en laat prut tot gaar. Voeg die hoenderstukkies by en laat prut vir ongeveer tien minute. Geur na smaak met sout, peper, pietersielie, suurlemoenskil- en sap. Verwyder van die hitte en roer die room deur. Sit dadelik voor. 
Genoeg vir 4-6 mense. 

Thaise patatsop
15 ml olie 
1 groot ui, gekap 
2 knoffelhuisies, fyn gedruk 
1,2 kg patats, geskil en in blokkies gesny 
7 ml komyn 
7 ml gemaalde koljander 
2 stele suurlemoengras, gekneus 
1,5 liter hoender- of groente-aftreksel 
1 blik (250 ml) klappermelk 
vars suurlemoensap, sout en peper na smaak 
Verhit die olie en braai die ui daarin tot sag. Voeg die knoffel en patats by en braai vir 'n paar minute. Sprinkel die komyn en koljander oor en braai tot geurig. Voeg die suurlemoengras, aftreksel en suurlemoensap by. Verhit tot kookpunt en laat prut tot die patat sag is. Verwerk tot glad. Voeg die klappermelk by, laat deurkook en geur na smaak met suurlemoensap, sout en peper. 

